ADVANCดีสุดหุ้นสื่อสารในเอเชีย
3จีดันกำไรราคาเป้าหมายหุ้นเพิ่มคาด&#8216;ดีแทค&#8217;จ่ายปันผลพิเศษ4บาท
21 ก.ย. 2554

3จีดันกำไรราคาเป้าหมายหุ้นเพิ่มคาด‘ดีแทค’จ่ายปันผลพิเศษ4บาท 
โบรกเกอร์ต่างชาติรุมตอมหุ้น ADVANC ซิตี้กรุ๊ปแนะลงทุนสูงสุดในเอเชีย ยูบีเอสปรับราคาเป้าหมายขึ้นเป็น 150 บาท 
ซิตี้กรุ๊ป คัดเลือกหุ้นที่ปลอดภัยจากภาวะเศรษฐกิจชะลอตัวที่มีความแข็งแกร่งด้านงบการเงิน ให้อัตราผลตอบแทนสูง ด้วยกระแสเงินสดและอัตราจ่ายปันผล และทีมนักวิเคราะห์หุ้นกลุ่มสื่อสารในตลาดหุ้นภูมิภาคเอเชียได้เลือกหุ้นกลุ่มสื่อสารอาเซียน และแนะนำให้เลือกลงทุนสูงสุดในหุ้นบริษัท แอดวานซ์อินโฟร์เซอร์วิส (ADVANC) เป็น 1 ใน 5 หุ้นที่แนะนำให้เลือกซื้อ โดยให้ราคาเป้าหมาย 140.70 บาทต่อหุ้น สัดส่วนราคาต่อกำไร(พีอี) ปีนี้ และปีหน้า 14.5% และ 13.5% ตามลำดับ และคาดว่าจะให้อัตราผลตอบแทนปันผล 6.7% และ 7.2% ตามลำดับ
ด้าน บล.ยูบีเอส แนะนำซื้อหุ้น ADVANC โดยปรับราคาเป้าหมายจากหุ้นละ 112 บาทเป็น 150 บาท หรือพีอี ปี 2555 เท่ากับ 17 เท่า สูงกว่าค่าเฉลี่ยการซื้อขาย 5 ปีก่อนหน้านี้ เพราะมีอัตราผลตอบแทนต่อกระแสเงินสด 7% 
ราคาดังกล่าวสะท้อนความคืบหน้าเกี่ยวกับใบอนุญาต 3จี จากการที่มีการแต่งตั้งคณะกรรมการกิจการ กระจายเสียงโทรทัศน์ และกิจการโทรคมนาคมแห่งชาติ (กสทช.) และคาดว่าจะมีการให้ใบอนุญาต 3จี ได้ปลายปี 2555 และเครือข่ายจะเริ่มให้บริการได้ปี 2556
การลงทุนอย่างมีนัยสำคัญและต้นทุนการดำเนินธุรกิจโทรศัพท์มือถือระบบ 3จี คลื่นความถี่ 2.1 กิกะเฮิรตซ์ ในต้นทุนที่ถูกกว่าระบบสัมปทานจะสร้างกำไรให้บริษัทในสองปีแรกที่ให้บริการเนื่องมาจากเครือข่ายได้วางไว้แล้ว ซึ่งจะสร้างกำไรจากการลดต้นทุนนี้ได้ในปี 2558
บริษัทหลักทรัพย์เครดิตสวิสคงคำแนะนำให้น้ำหนักการลงทุนหุ้นโทรคมนาคมสูงกว่าตลาด หลังจากประธาน กสทช.ให้ความเห็นผ่านสื่อว่าการประมูลคลื่น 3จี น่าจะเกิดขึ้นได้ในช่วงกลางปีหน้า 
เครดิตสวิส ประเมินว่า 3จี ภายใต้ใบอนุญาตใหม่จะส่งผลบวกต่อ ADVANC และบริษัท โทเทิ่ล แอ็คเซ็ส คอมมูนิเคชั่น (DTAC) ที่มีการให้บริการ 3จี บนคลื่นเดิมเพียงจำกัดในช่วงนี้ เนื่องจากข้อจำกัดด้านคลื่นความถี่ และยังคงต้องจ่ายส่วนแบ่งรายได้ที่สูงภายใต้สัมปทานเดิม หากได้ใบอนุญาตใหม่จะสร้างรายได้ให้เพิ่มขึ้นและยังประหยัดต้นทุนในระยะยาวให้กับผู้ให้บริการมือถือด้วย โดยคาดว่าจะมีค่าธรรมเนียมที่ 1.28 หมื่นล้านบาท และต้นทุนค่าธรรมเนียมที่ 10% ต่ำกว่าปัจจุบันที่ 25-30% 
“เราแนะนำลงทุนสูงสุดในหุ้น ADVANC ให้ราคาเป้าหมายที่ 145 บาท” เครดิตสวิส ระบุ
ด้านนักวิเคราะห์บริษัทหลักทรัพย์เอเซียพลัส คาดว่าบริษัท DTAC จะประกาศจ่ายปันผลพิเศษ 4 บาทในวันประกาศผลประกอบการไตรมาส 3 ในวันที่ 20 ต.ค.นี้ มั่นใจรายได้นันวอยซ์โต 30% หรือคิดเป็น 1718% ของรายได้รวม จากการให้บริการด้านดาตา 3จี และจีพีอาร์เอส